Il-Ministri tal-UE għall-Affarijiet Barranin iltaqgħu llum għal-laqgħa straordinarja tal-Kunsill biex jiddiskutu l-kriżi f'Idlib u s-sitwazzjoni fuq il-fruntieri esterni tal-UE mat-Turkija. Filwaqt li tirrikonoxxi ż-żieda fil-piż migratorju u r-riskji li t-Turkija qed tiffaċċa fuq it-territorju tagħha u l-isforzi sostanzjali li għamlet biex tospita 3.7 miljun persuna bejn migranti u refuġjati, l-UE ttenni mill-ġdid it-tħassib serju tagħha dwar is-sitwazzjoni fuq il-fruntiera bejn il-Greċja u t-Turkija u tiċħad bil-qawwa l-użu tal-pressjoni migratorja għal finijiet politiċi mit-Turkija. Din is-sitwazzjoni fuq il-fruntiera esterna tal-UE mhijiex aċċettabbli. L-UE u l-Istati Membri tagħha jibqgħu determinati li jipproteġu b'mod effettiv il-fruntieri esterni tal-UE. Il-qsim illegali mhux ser jiġi ttollerat. F'dan ir-rigward, l-UE u l-Istati Membri tagħha ser jieħdu l-miżuri meħtieġa kollha, f'konformità mad-dritt tal-UE u dak internazzjonali. Il-migranti ma għandhomx jiġu mħeġġa jippruvaw jaqsmu illegalment fuq l-art jew bil-baħar. Il-Kunsill jappella lill-gvern Tork u lill-atturi u l-organizzazzjonijiet kollha fuq il-post biex iwasslu dan il-messaġġ u jiġġieldu kontra d-disseminazzjoni ta' informazzjoni falza. L-UE ttenni wkoll is-solidarjetà sħiħa tagħha mal-Greċja, li għandha quddiemha sitwazzjoni bla preċedent, kif ukoll mal-Bulgarija, Ċipru u Stati Membri oħra li jistgħu jiġu affettwati bl-istess mod, inkluż fl-isforzi biex jiġu ġestiti l-fruntieri esterni tal-UE. Il-Kunsill jilqa' l-appoġġ prattiku mħabbar mill-Kummissjoni fl-4 ta' Marzu 2020. Il-kooperazzjoni mill-qrib ser tkompli wkoll mas-sħab tal-Balkani tal-Punent f'dan ir-rigward. Il-Kunsill ifakkar li jistenna li t-Turkija timplimenta bis-sħiħ id-dispożizzjonijiet tad-Dikjarazzjoni Konġunta tal-2016 fir-rigward tal-Istati Membri kollha. Din id-Dikjarazzjoni tipproduċi riżultati tanġibbli, inkluż billi tappoġġa l-isforzi sinifikanti tat-Turkija fl-ospitar ta' migranti u refuġjati. Kemm l-UE kif ukoll it-Turkija għandhom jibbenefikaw mill-kontinwazzjoni ta' din il-kooperazzjoni u dan l-impenn. F'Idlib, l-offensiva reċenti u li għadha għaddejja mir-reġim Sirjan u s-sostenituri tiegħu, inkluż ir-Russja, qed toħloq tbatija umana enormi u pprovokat l-agħar kriżi umanitarja sa mill-bidu tal-kunflitt Sirjan. Il-Kunsill jappella għal tnaqqis urġenti tal-intensità tal-kunflitt fis-Sirja sabiex jiġi evitat li dan iwassal għal konfrontazzjoni militari internazzjonali, u tiġi evitata aktar tbatija. Il-Kunsill jiddeplora t-telf ta' ħajjiet. Il-Kunsill jirrikonoxxi wkoll is-sitwazzjoni diffiċli li qed tiffaċċa t-Turkija minħabba l-offensiva f'Idlib u l-konsegwenzi tagħha. Dawn il-messaġġi qed jitwasslu lill-partijiet ewlenin kollha. L-UE qed tikkoordina ma' sħab internazzjonali oħra, inkluż in-NU, in-NATO u l-Istati Uniti, sabiex jissaħħaħ sew il-kunsens internazzjonali ċar favur tnaqqis tal-intensità tal-kunflitt u waqfien mill-ġlied dejjiemi. Il-Kunsill jieħu nota tal-eżitu tal-laqgħa bejn ir-Russja u t-Turkija li saret ilbieraħ f'Moska u jtenni, bl-aktar mod qawwi possibbli, l-appell tiegħu lill-partijiet kollha biex iżommu fis-seħħ waqfien mill-ġlied immedjat u sostenibbli, biex jiggarantixxu l-protezzjoni tal-popolazzjoni ċivili fuq l-art u mill-ajru u biex jippermettu l-konsenja mingħajr xkiel ta' għajnuna umanitarja mill-komunità internazzjonali. Filwaqt li l-Unjoni Ewropea tirrikonoxxi l-preżenza ta' gruppi terroristiċi ddeżinjati min-NU fir-reġjun, attakki indiskriminati u l-qerda ta' infrastruttura ċivili inkluż faċilitajiet tas-saħħa, skejjel u insedjamenti għal persuni spustati mir-reġim Sirjan u l-alleati tiegħu ma jistgħux jiġu ġġustifikati taħt ebda ċirkostanza u jridu jieqfu. Intennu l-pożizzjoni tal-UE li l-awturi kollha ta' delitti tal-gwerra u delitti kontra l-umanità għandhom jinżammu responsabbli. Il-Kunsill iħeġġeġ lir-reġim Sirjan biex jerġa' lura lejn il-mejda tan-negozjati, u jirrepeti li kwalunkwe soluzzjoni sostenibbli għall-konflitt teħtieġ transizzjoni politika ġenwina f'konformità mal-UNSCR 2254 u l-Komunikat ta' Ġinevra tal-2012 innegozjat mill-partijiet Sirjani fi ħdan il-proċess ta' Ġinevra mmexxi min-NU, u jibqa' impenjat għall-għaqda, is-sovranità u l-integrità territorjali tal-istat Sirjan. L-UE ser tippromwovi b'mod attiv sforz koordinat imġedded mill-komunità internazzjonali sabiex tiġi indirizzata l-kriżi Sirjana u titwitta t-triq għal soluzzjoni politika. L-UE qed tindirizza bħala prijorità s-sitwazzjoni umanitarja. Il-Kummissjoni Ewropea qed timmobilizza EUR 60 miljun oħra f'assistenza umanitarja għall-Majjistral tas-Sirja, inkluż f'żoni tal-fruntiera u hija impenjata li żżid l-għajnuna tagħha lill-popolazzjoni ċivili fil-Majjistral tas-Sirja. Il-konsenji ta' għajnuna umanitarja qed isiru biex jiġu indirizzati l-ħtiġijiet ta' emerġenza għal kenn u appoġġ mediku u alimentari ta' madwar miljun persuna spustati fl-aħħar ġimgħat, u tas-Sirjani l-oħra kollha fil-bżonn fir-reġjun ta' Idlib. Aċċess sikur, sostnut u immedjat għal popolazzjonijiet fil-bżonn għandu jkompli jiġi attivat, f'konformità sħiħa mad-dritt umanitarju internazzjonali. L-UE tappella bil-qawwa għall-estensjoni tal-UNSCR 2165 għal aċċess transkonfinali sabiex jiġi żgurat li l-għajnuna umanitarja, inkluż il-provvisti mediċi u kirurġiċi, tilħaq lill-persuni fil-bżonn fis-Sirja kollha permezz tal-aktar rotot diretti. Ara l-paġna tal-laqgħa